Cunoscutul vlogger culinar Mark Wiens a trecut recent pe la Sibiu. Îndrăgostit de mâncarea sibiană, tânărul cu 5,2 milioane de abonați pe YouTube și-a început oda adusă orașului din inima României cu o plimbare prin Târgul Obor.

Mark Wiens și-a început ziua la târgul Obor de la ieșirea din Sibiu. Tânărul a fost impresionat de fumul care venea din târg și de „frumusețea de cărnuri pe care poți s-o mănânci la micul dejun. Este Raiul cărnii în România!”, a spus acesta.

Cu un zâmbet larg pe chip, Mark s-a așezat cuminte la coadă, comentând în mod constant mirosul și frumusețea cărnii care îl aștepta. „Este cât se poate de proaspătă mâncarea, e evident. Te pui la rând să plătești, iei carne și muștar, apoi te mai pui odată la rând ca să iei micii și cârnații proaspeți. Îți fac visurile cu carne să devină realitate”, spune Mark vizibil entuziasmat de experiența din târg.

A trăit experiența deplină de târg, cu mici, muștar și bere. A recunoscut că e combinația perfectă și deși a gustat și din cârnați, tot micii au rămas preferații lui. „Dacă aș locui aici, aș fi cu siguranță un client fidel”, a concluzionat acesta.

A urmat o plimbare prin centrul vechi al Sibiului. Pietonala Nicolae Bălcescu, Piața Mare, Turnul Sfatului, Piața Mică, unde se desfășura un alt mic târg, de data aceasta cu deserturi, toate au fost luate la pas. În Piața Mică a gustat pentru prima dată salam cu biscuiți. „E ca un tort de ciocolată concentrat într-o ruladă micuță, poate ca o pâine cu ciocolată”, spune vloggerul.

Wiens a urcat puțin și în Turnul Sfatului, impresionat de atmosfera medievală a orașului.

A urmat o vizită în târgul din curte de la Brukenthal, unde a degustat puțină zacuscă. „Trebuie să mănânci puțină zacuscă în fiecare zi aici”, spune și trece la următorul borcan – a gustat hrean la borcan, puțină pastă de ardei iute și apoi a îmbrățișat-o pe doamna care pregătise toate aceste delicii și a băut puțin must.

„E cel mai dulce suc de struguri pe care o să-l bei vreodată, făcut chiar de această bunicuță, o femeie extraordinară.”

După un prânz modern la Jules, pe strada Mitropoliei, unde Mark a concluzionat că „Sibiul atrage ca destinație culinară tocmai datorită faptului că reușește să combine mai multe culturi într-una singură”, tânărul vlogger a făcut o ultimă oprire culinară la Crama Sibiul Vechi. Aici a ales câteva preparate locale - a mâncat sarmale, mămăligă cu brânză și carne de miel, ciorbă de verdețuri și le-a mâncat pe toate cu același entuziasm cu care și-a început ziua.

Filmulețul a fost postat în urmă cu câteva zile pe canalul oficial de Youtube al vloggerului și a strâns deja peste 460.000 de vizualizări. În periplul său prin România, Mark Wiens a avut ocazia de a mânca și friptură de porc Mangalița.